321/2018

Útdráttur

J var sakfelldur fyrir að hafa ekið bifreið sinni, sem var ekki í notkunarhæfu ástandi, ófær um að stjórna henni örugglega vegna notkunar á deyfandi lyfjum, án nægilegrar aðgæslu og langt yfir leyfilegum hraða með þeim afleiðingum að bifreiðin rakst aftan á aðra fólksbifreið, sem ekið var í sömu átt, en við það kastaðist sú bifreið framan á smárútu sem ekið var á móti báðum bifreiðunum og ökumaður hinnar fólksbifreiðarinnar lést og farþegi í smárútunni slasaðist. Varðaði brot J við 215. og 219. gr. almennra hegningarlaga, nr. 19/1940, auk nánar tilgreindra ákvæða umferðarlaga og reglugerðar um gerð og búnað ökutækja. Við ákvörðun refsingar var litið til sakaferils J og tekið tilliti til ákvæða 1. mgr. 70. gr. almennra hegningarlaga, einkum 1., 2. og 3. töluliðar, og höfð hliðsjón af 1. mgr. 77. gr. sömu laga, auk þess sem refsing hans var tiltekin sem hegningarauki. Var refsing J ákveðin fangelsi í níu mánuði. Þá var J sviptur ökurétti í eitt ár.

Dómur Landsréttar

Mál þetta dæma landsréttardómararnir A-kvk-nf E-kvk-nf, D-kk-nf Þ-kk-nf B-kk-nf og J-kk-nf S-kk-nf.

Málsmeðferð og dómkröfur aðila

1 Ríkissaksóknari skaut málinu til Landsréttar 2. mars 2018. Áfrýjað er dómi Héraðsdóms Norðurlands eystra 5. febrúar 2018 í málinu nr. S[…]/2017.

2 Af hálfu ákæruvaldsins er þess krafist að refsing ákærða verði þyngd og að svipting ökuréttar ákærða verði ákveðin til lengri tíma.

3 Ákærði krefst þess aðallega að refsing hans verði milduð en til vara vægustu refsingar sem lög leyfa.

Niðurstaða

4 Ákærða er í málinu gefið að sök manndráp af gáleysi, líkamsmeiðingar af gáleysi og umferðarlagabrot með því að hafa 24. júní 2016 ekið bifreið sinni, sem var ekki í notkunarhæfu ástandi, frá Akureyri vestur Norðurlandsveg, ófær um að stjórna ökutækinu örugglega vegna notkunar á deyfandi lyfjum, án nægilegrar aðgæslu og langt yfir leyfilegum hraða, aftan á aðra fólksbifreið, sem ekið var í sömu átt, en við það kastaðist síðarnefnda bifreiðin framan á smárútu sem ekið var á móti báðum bifreiðunum, með þeim afleiðingum að ökumaður hinnar fólksbifreiðarinnar lést og farþegi í smárútunni slasaðist. Er háttsemin talin varða við ákvæði almennra hegningarlaga nr. 19/1940 og umferðarlaga nr. 50/1987 með síðari breytingum sem og við ákvæði reglugerðar nr. 822/2004 um gerð og búnað ökutækja, eins og nánar greinir í ákæru. Ákærði játar sök en fyrir Landsrétti er einungis til endurskoðunar ákvæði héraðsdóms um refsingu ákærða.

5 Ákærði ók bifreið sinni undir áhrifum deyfandi lyfja langt yfir leyfðum hámarkshraða á fjölförnum þjóðvegi. Samkvæmt framlögðum útreikningum var ætlaður hraði bifreiðar ákærða 144 km/klst. þar sem leyfður hámarkshraði er 90 km/klst. Var háttsemi ákærða stórkostlega háskaleg og með henni varð hann valdur að dauða manns auk þess sem annar maður slasaðist. Verður við ákvörðun refsingar litið til þessa.

6 Í hinum áfrýjaða dómi er rakinn sakaferill ákærða sem hér skiptir máli. Að honum virtum, atvikum öllum og að teknu tilliti til ákvæða 1. mgr. 70. gr. almennra hegningarlaga, einkum 1., 2. og 3. töluliðar lagaákvæðisins, og með hliðsjón af 1. mgr. 77. gr. sömu laga en að öðru leyti með vísan til forsendna hins áfrýja dóms telst refsing ákærða hæfilega ákveðin fangelsi í níu mánuði. Með vísan til alls framangreinds þykja ekki efni til að binda refsinguna eða hluta hennar skilorði.

7 Ákvæði héraðsdóms um sviptingu ökuréttar og sakarkostnað eru staðfest.

8 Ákærði verður dæmdur til að greiða allan áfrýjunarkostnað málsins þar með talin málsvarnarlaun verjanda síns eins og nánar greinir í dómsorði.

9 Mál þetta er játningarmál og var dómur því lagður á það í héraði samkvæmt 164. gr. laga nr. 88/2008 án þess að fram færi aðalmeðferð. Rúmir þrír mánuðir liðu frá því að málið var tekið til dóms og þar til dómur gekk í héraði en engin skýring hefur verið gefin á þessum drætti á málsmeðferðinni. Er þessi dráttur á dómsuppsögu aðfinnsluverður.

Dómsorð:

Ákærði, J-kk-nf F-kk-nf F-kk-nf, sæti fangelsi í níu mánuði.

Ákvæði héraðsdóms um sviptingu ökuréttar og sakarkostnað skulu vera óröskuð. Ákærði greiði allan áfrýjunarkostnað málsins, 642.559 krónur, þar með talin málsvarnarlaun skipaðs verjanda síns, G-kk-ef G-kk-ef lögmanns, 500.000 krónur.